CELEX: 32018D0925(01)
Language: bg
Date: 2018-07-11 00:00:00
Title: Решение на Общия съд от 11 юли 2018 година за подаването и връчването на процесуални документи чрез приложението e-Curia

25.9.2018   
               
               
                  BG
               
               
                  Официален вестник на Европейския съюз
               
               
                  L 240/72
               
            
         РЕШЕНИЕ НА ОБЩИЯ СЪД
         от 11 юли 2018 година
         за подаването и връчването на процесуални документи чрез приложението e-Curia
         ОБЩИЯТ СЪД,
         като взе предвид Процедурния правилник, и по-специално член 56а, параграфи 1, 2 и 5 от него,
         като има предвид, че:
         
                     (1)
                  
                  
                     За да се отчете развитието на съобщителните технологии, бе разработено компютърно приложение, което дава възможност за подаване и връчване на процесуални документи по електронен път.
                  
               
                     (2)
                  
                  
                     Приложението, което работи на принципа на електронното удостоверяване с използване на потребителско име и парола, отговаря на изискванията за гарантиране на автентичността, целостта и поверителността на предаваните документи.
                  
               
                     (3)
                  
                  
                     Предвид ползите от незабавния дематериализиран обмен, който позволява това приложение, то вече задължително трябва да се използва за подаване и връчване на процесуални документи в рамките на производствата пред Общия съд,
                  
               РЕШИ:
         
            Член 1
            Компютърното приложение e-Curia е общо за юрисдикциите, които съставят Съда на Европейския съюз, и осигурява възможност за подаване и връчване на процесуални документи по електронен път при предвидените в това решение условия.
         
         
            Член 2
            За използване на приложението е необходима регистрация за достъп и се изискват лично потребителско име и лична парола.
         
         
            Член 3
            Процесуалният документ е подаден чрез e-Curia, когато при подаването му са използвани потребителското име и паролата на представителя. Използването на личното потребителско име и личната парола на представителя при подаването на процесуалния документ има значението на подпис върху съответния документ.
         
         
            Член 4
            Към подадения чрез e-Curia процесуален документ се прикрепват посочените в него приложения и описът им.
         
         
            Член 5
            Процесуалният документ се счита за подаден по смисъла на член 72, параграф 2 от Процедурния правилник в момента, в който представителят одобри подаването му.
            Времето се отчита по люксембургската часова зона.
         
         
            Член 6
            Процесуалните документи, включително съдебните решения и определения, се връчват чрез e-Curia на лицата, които имат регистрация за достъп, по отнасящите се до тях дела.
            Получателите на връчваните съгласно предходната алинея документи се уведомяват с електронно писмо за всеки изпратен до тях документ за връчване чрез e-Curia.
            Процесуалният документ е връчен в момента, в който получателят (представител или сътрудник) поиска достъп до него. При непоискан достъп документът се счита за връчен с изтичането на седем дни от датата на изпращането на електронното писмо с уведомлението.
            Когато няколко лица представляват една и съща страна, при изчисляването на сроковете се взема предвид моментът на първото поискване на достъп до съответния документ.
            Времето се отчита по люксембургската часова зона.
         
         
            Член 7
            Когато подаването на процесуален документ чрез e-Curia е технически невъзможно, потребителят трябва незабавно да уведоми за това секретариата на Общия съд с електронно писмо (GC.Registry@curia.europa.eu) или факс [(+ 352) 43 03 21 00], като посочи:
            
                        —
                     
                     
                        какъв документ иска да подаде,
                     
                  
                        —
                     
                     
                        при необходимост, определения за подаване на този документ срок,
                     
                  
                        —
                     
                     
                        естеството на констатирания технически проблем, за да може службите на институцията да проверят дали той не се дължи на обстоятелството, че e-Curia не работи.
                     
                  Ако представителят трябва да спази определен срок, той изпраща на секретариата на Общия съд копие от документа чрез каквото и да е подходящо средство (на хартиен носител или с пощенска пратка, електронно писмо или факс). След това той трябва да подаде документа чрез e-Curia, веднага щом е технически възможно да се ползва приложението.
            Съответно Общият съд или председателят се произнася по приемането на документа, подаден чрез e-Curia след изтичане на определения срок, като взема предвид обстоятелствата, които подателят изтъква, за да докаже, че е било технически невъзможно да подаде документа чрез e-Curia в този срок.
            Когато ползването на e-Curia е технически невъзможно, а е налице неотложност, секретарят изпраща процесуалните документи чрез каквото и да е подходящо средство. След това те трябва да бъдат връчени чрез e-Curia, веднага щом е технически възможно да се ползва приложението.
         
         
            Член 8
            Секретарят изготвя условията за използване на e-Curia и следи за спазването им. Всяко несъобразяване с тези условия при използването на e-Curia може да доведе до дезактивиране на съответната регистрация за достъп.
            Общият съд взема необходимите мерки за защита на e-Curia от злоупотреби и недобросъвестно използване.
            Потребителят се уведомява с електронно писмо за всяка взета на основание на този член мярка, която го възпрепятства да използва регистрацията си за достъп.
         
         
            Член 9
            Настоящото решение заменя решението на Общия съд от 14 септември 2011 година за подаването и връчването на процесуални документи чрез приложението e-Curia (1).
         
         
            Член 10
            Настоящото решение влиза в сила в първия ден от третия месец след този на публикуването му в Официален вестник на Европейския съюз.
            
         
         
            Съставено в Люксембург на 11 юли 2018 година.
            
               
                  Секретар
               
               E. COULON
            
            
               
                  Председател
               
               M. JAEGER
            
         
         
            (1)  ОВ C 289, 1.10.2011 г., стр. 9.